Motorový vozeň 811 ZSSK

Motorové vozne radu 811 Železničnej spoločnosti Slovensko vznikli v rokoch 1996 až 1999 čiastočne ako modernizácie starších motorových vozňov 810 a prípojných vozňov 011, čiastočne ako novostavby v ŽOS Zvolen.

Konštrukcia 
Vozňové skrine zostali zachované a boli opravené. Obidve čelá vozňa boli nahradené novými, ktoré mierne zväčšili kabínu rušňovodiča. Pôvodný motor bol nahradený novým od firmy LIAZ. Došlo k úprave podvozkov a osadeniu nových náprav, ktoré sú poháňané trakčnými motormi od firmy ČKD (prenos výkonu sa zmenil z hydromechanického na elektrický). Oproti vozňom 810 sú poháňané obe nápravy, čo zlepšilo adhézne schopnosti vozidla. Modernizovaný bol aj interiér: nové čalúnené sedadlá, determálne sklá, informačný systém.

Vývoj, výroba a prevádzka 
Rad 811 bol prvou výraznou modernizáciou motorových vozňov 810. Po rozpade Česko-Slovenska mali ŽSR nedostatok motorových vozňov, a predovšetkým vozne radov 820 a 830 neboli v dobrom technickom stave. Preto sa rozhodli modernizovať niektoré nadbytočné prípojné vozne na motorové.

Prvé dva vozne, 811.001 a 002, vznikli v rokoch 1994 až 1996 prestavbou prípojných vozňov 011, do prevádzky boli nasadené v júni 1996. Spoločne s nimi bol postavený aj prototyp riadiaceho vozňa 912. Ďalších 10 motorových vozňov bolo postavených ako novostavby, skrine a ďalšie komponenty dodala v roku 1996 Moravskoslezská vagónka v Studénke. Ďalších 11 vozňov vzniklo opäť modernizáciou prípojných vozňov 011. Posledné štyri vozne z roku 1999 sú rekonštrukciou motorových vozňov 810.

Pre svoj charakteristický oranžový náter si vyslúžili prezývku „mandarínka“.

Literatúra

Referencie

Iné projekty 

811